钦定古今图书集成/明伦汇编/氏族典/第288卷 > 《族谱图序》元·黄溍
## 钦定古今图书集成/明伦汇编/氏族典/第288卷 > 《族谱图序》元·黄溍

古者图谱有局，掌于史官，局废，而士大夫家自为谱。
言氏族者，或谓“黄氏，嬴姓陆终氏之后；或谓黄氏出
于帝高阳者，自柏翳，赐姓嬴，而其后有江、黄诸国，为
楚所灭，子孙之仕楚者有黄歇，出于金天氏者，自台
骀封汾川，而其后有沈、姒、蓐、黄诸国，为晋所灭，子孙
之仕晋者有黄渊，皆以国为氏。”或又谓“嬴之得姓，始”
于柏翳，祖皋陶而本金，天可尽据乎？汉尚书令香、太
尉琼父子，江夏人，唐之江夏暨会稽、零陵、巴西、东郡、
江陵、洛阳、晋安八郡，各有黄氏，而今也同望江夏，何
以别乎？官失其守而《谱》学遂绝。乃欲旁引曲证而推
及于千载之上，固难矣。惟婺之黄氏，由金华徙越之
剡、洪之分宁、丰城、信之弋阳、江陵之监利，为五大族。
而某之九世祖、八世祖仍居婺之浦江，旧谱以为自
分宁来归，而《郡志》所载黄氏墓在浦江者，见于《开元
十道图》。则浦江之有黄氏已久，似未可以《旧谱》为信。
要之其言必有所本，无从考质也。七世祖始徙义乌，
族日蕃衍，系序之承传，支属之分异，斯可得而详焉。
六世祖隐居弗仕，用“荐者当授官，未命而没，五世祖
亦隐弗仕。”逮我高祖，乃以子贵，累膺赠典。其以进士
登于科者，我曾祖一人而已。先祖、先考在异时俱尝
补官，而不及禄。某际今盛世，叨备官使，而获推恩于
二代。顾以鄙劣无似，弗克负荷。骎寻暮景，惧一旦殒
灭，以为大憾。安可无使后人知夫源流之自，而思亢
其宗乎？昔太史公庭坚自序，本出于金华，而其《谱》止
及于分宁七世以上皆略弗著，盖慎之也。庸敢窃取
斯义，断自九世祖而下丘陇之尚完、祭享之不废者，
为之图。若谱远不可知、疑不能明者，悉阙焉。凡为图
谱之法，亲者宜详，疏者宜略。为子孙者各详其亲，则
其所略者，自可互见。其不以亲疏为间，而有所或遗
者。恐诸房子孙。不必人人能有其图谱。而于所亲各
致其详也。来者当思补其未备。而无厌其伤于繁哉。